**Турнір знаўцаў роднай мовы «Таямніцы роднай мовы»**

Мэта: фарміраванне маўленчай культуры вучняў

Задачы:

- стварыць умовы для актывізацыі пазнавальнай дзейнасці вучняў;

- садзейнічаць выхаванню грамадзянкасці, пачуцця патрыятызму;

- фарміраваць уменне працаваць у камандзе.

**Ход мерапрыемства**

*Вядучы:* Адчыніце дзверы, людцы,

Адусюль хай далятае:

Словы родныя куюцца…

Кросны родныя снуюцца…

Песні родныя пяюцца…

Мова,

Мова

Нас вітае.

 Роднае слова – люстэрка культуры народа, яго духоўнае аблічча. Мова – наша спадчына, якую мы атрымліваем ад бацькоў і павінны перадаць наступным пакаленням. Хто хоць раз пачуў беларускую мову, не забудзе яе мяккасці і мілагучнасці, плаўнасці і напеўнасці, сціплай прыгажосці і самабытнасці.

Чытальнік 1.

Пагавары са мной на мове,

На нашай роднай, не чужой.

Адчуеш ты – у кожным слове

Душа яднаецца з душой.

І сэрца сэрцу адкрывае

Свае духоўныя сады –

Там салаўіны хор спявае,

Там смак крынічнае вады.

Там рэха продкаў прамаўляе

Малітвы светлыя здалёк,

Нібыта нас благаслаўляе

На добры шлях, на лёгкі крок.

У словах тых – надзеі нашы

І нашы мары пра жыццё.

Калі мы з мовай –

Нас не страшыць

Ні гвалт, ні мор, ні забыццё.

Пагавары са мной на мове,

Забудзь на час пра “языкі”.

Няхай гучаць у кожным слове

І продкі нашы, і вякі!

*Вядучы:* Аўтар гэтых задушэўных слоў – паэт Ігар Пракаповіч. У іх выказана бязмерная любоў да роднай мовы. Наша задача – берагчы мову, вывучаць, пашыраць сферу яе бытавання. Сёння мы правядзём турнір, прысвечаны Тыдню беларускай мовы і літаратуры, які выявіць лепшых знаўцаў беларускай мовы. Гуляюць 2 каманды па 6 чалавек. Ацэньваць іх адказы будзе аўтарытэтнае журы.

**Першы конкурс «Размінка»**

1. Назавіце славы, у якіх 100 зычных (стол, стог, стоп, стос).

2. Чым канчаецца тыдзень? (мяккім знакам)

3. Ёсць у азёрах і рэках, а ў акіянах няма; ёсць у дрэвах і травах, а ў кветках

няма? (літары Р).

4. Якую частку слова заўсёды знойдзеш у зямлі? (корань)

5. Якому славутаму друкару паставілі помнік у Нясвіжы? (Сымону Буднаму)

6. Каго з беларускіх пісьменнікаў называлі “мужыцкім адвакатам”?

7. Назавіце пятае лішняе: Нёман, Вілія, Прыпяць, Свіцязь, Сож (Свіцязь –

возера).

8. У назвах якіх беларускіх гарадоў адна галосная літара? (Клецк, Брэст,

Шклоў, Слуцк, Пінск…)

9. Які беларускі горад называецца так, як і летні месяц? (Чэрвень)

10. У якога беларускага пісьменніка псеўданімам з’яўляецца назва колеру?

(К.Чорны)

**Другі конкурс «Перакладчыкі»**

*Вядучы:* Неабходна падабраць беларускія адпаведнікі да рускіх слоў і запісаць іх у табліцу.

Пуговица, юбка, платье, рубашка, носки, шляпа, воротник, брюки, варежки,

карман.

***Адказы: гузік, спадніца, сукенка, кашуля, шкарпэткі, капялюш, штаны,***

***рукавіцы, кішэня.***

Чытальнік 2.

Родная мова, цудоўная мова!

Ты нашых думак уток і аснова!

Матчын дарунак ад самай калыскі,

ты самацветаў яскравая нізка.

Кожны з іх барвы дзівосныя мае,

вечным агнём зіхаціць – не згарае.

Ты мне заўсёды была дапамогай,

дзе б і якой ні хадзіў я дарогай.

Чую ў табе перазвоны крыніцы,

чую ў табе і раскат навальніцы,

чую павевы зялёнага бору,

водгулле працы на родным прасторы.

Кажнай драбнічкай ты варта пашаны,

кожнае слова вякамі стварана.

І на вякі яно жыць застаецца,

вечнае так, як народнае сэрца.

Уладзімір Дубоўка

**Трэці конкурс «Фразеалагізмы»**

*Вядучы:* Прапаную для членаў каманд навае заданне. Неабходна з дадзеных частак скласці фразеалагізмы – устойлівыя спалучэнні слоў, якія вобразна характарызуюць з’яву, чалавечы характар:

*Намыліць грамата насіць не вядзе*

*З галавой абое біць зямлі*

*На руках і вухам шыю рабое*

*Лынды пуп кітайская выдаць*

***Адказы: намыліць шыю, кітайская грамата, насіць на руках, і вухам не вядзе, выдаць з галавой, абое рабое, біць лынды, пуп зямлі.***

**Загадкі з вясёлай хаткі**

1. Касматы, вусаты, есці пачынае – песенькі спявае. (Кот)

2. Ходзіць па двары, на нагах – купцюры, белае каменне нясе? (Курыца)

3.Вось вам быль-нібыліца: у пяці чалавек – адна паясніца. (Рука і пальцы)

4. Пер'я наелася, у кашулю адзелася, спіць у ахвоту начная істота, ляжыць, дзе і ты,

чатыры рукі і два жываты. (Падушка)

5. На той свет бяжыць – звініць, а адтуль вяртаецца – плача. (Вядро з калодзежа)

6. Што бяжыць без повада? (Вада)

7. Што нас корміць, а есці не просіць? (Зямля)

8. Каляровае карамысла цераз рэчку павісла. (Вяселка)

9. Не агонь, а пячэцца? (Крапіва)

10. У кутку барада на кійку? (Венік)

11. Хто ні ідзе, усяк яму паклоніцца? (Грыб, ягада)

12. Прыйшла белая кабыліца, увесь свет пабудзіла. (Раніца)

13. Па небу каціцца катушка, ні звер, ні птушка, ні пясок, ні вада, а адгадаць – бяда?

(Сонца).

14. Ішла Рася – расцяглася. Каб устала, дык і да неба дастала. (Дарога)

15. Гаршочак разумны, хоць і сем дзірак мае. (Галава)

16. У печы парыцца ў вопратцы, да стала ідзе распранутаю. (Бульба)

17. У жываце – лазня, у носе – рэшата, на галаве – пупок, адна рука, і тая на спіне.

(Чайнік)

18. Паміж гуркамі, буракамі – каза з зяленымі рагамі. (Цыбуля)

19. Крутаста, вяртаста, на ёй адзежы за сто, хто распранае, той пражыве лет за сто.

(Капуста).

20. Круглае, гарбатае, вакол махнатае, як прыйдзе бяда, пацячэ і вада. (Вока)

**Чацвёрты конкурс «Расшыфруй прыказку»**

*Вядучы:* Праверым, наколькі добра вы ведаеце беларускі алфавіт. Каб разгадаць зашыфраванае выказванне, трэба суаднесці лічбу і літару алфавіта. Хто не толькі правільна, але і хутка разгадае запіс – атрымае 1 бал.

21, 19, 33, 14, 21 17, 1, 25, 1, 20, 1, 12 – 18, 16, 5, 15, 1, 33 14, 16, 3, 1.

***Адказ: Усяму пачатак – родная мова.***

Чытальнік 3.

Чую тваю жаўруковую музыку

Ў скошаных травах мурожных,

Мова! Як сонца маё

беларускае,

Ты свецішся словам кожным.

Цябе і заворвалі, і закопвалі.

I ўсё ж нашы продкі праз гора

Данеслі да нас цябе,

родную,

цёплую,

Жывую і непаўторную.

I калі ты мяне толькі паклічаш,

Памру за цябе без енку.

Нашу я любоў да цябе

вялікую

У сэрцы сваім маленькім.

Я.Янішчыц

**Пяты конкурс «Музей народнага побыту»**

*Вядучы:* Прапаную наведаць віртуальны музей. На малюнках прадстаўлены прадметы народнага побыту. Камандам па чарзе неабходна назваць гэтыя прадметы, даць ім азначэнне ці патлумачыць, для чаго яны ўжываюцца.

Прадметы: кросны, куфар, прас, збан, серп, ручнік.

Кросны – хатні ткацкі станок.

Куфар – скрыня з векам на завесах і замком, якая служыць для захоўвання

адзежы і інш.

Прас – прылада для адгладжвання бялізны і адзення.

Збан – высокая гліняная пасудзіна, выцягнутая і звужаная зверху, з ручкай.

Серп – ручная прылада ў выглядзе паўкруглага дробна назубленага нажа для

жніва.

Ручнік – вузкая доўгая паласа кужэльнай (з лёну) ці баваўнянай тканіны,

прызначаная для выцірання цела, посуду.

Падвядзенне вынікаў конкурсу